A TANÁCS HATÁROZATA
(2007. január 30.)
a franciaországi túlzott költségvetési hiányról szóló 2003/487/EK határozat hatályon kívül helyezéséről
(2007/154/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 104. cikke (12) bekezdésére,
tekintettel a Bizottság ajánlására,
mivel:
(1)
A 2003/487/EK határozat (1) - a Bizottságnak a Szerződés 104. cikke (6) bekezdése alapján készült ajánlását követően - megállapította, hogy Franciaországban túlzott hiány áll fenn. A Tanács megállapította, hogy az államháztartási hiány 2002-ben a GDP 3,1 %-át tette ki, ami meghaladta a Szerződésben előirányzott, a GDP 3 %-ának megfelelő referenciaértéket, és mind a francia hatóságok, mind a bizottsági szolgálatok azt jelezték, hogy 3 % felett marad 2003-ban, miközben a bruttó államadósság szintje a GDP 58,2 %-ának felelt meg, és nagyon valószínű volt, hogy 2003-ban meghaladja a Szerződésben előirányzott 60 %-os referenciaértéket.
(2)
2003. június 3-án a Szerződés 104. cikkének (7) bekezdésével és a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (2) 3. cikkének (4) bekezdésével összhangban a Tanács a Bizottság ajánlása alapján ajánlást intézett Franciaországhoz azzal a céllal, hogy 2004-ig szüntesse meg a túlzott hiány állapotát. Az ajánlást nyilvánosságra hozták.
(3)
2003 októberében a Bizottság úgy ítélte meg, hogy a Franciaország által hozott intézkedések nem voltak elégségesek a 2003. június 3-i ajánlás teljesítéséhez, és azt javasolta, hogy gyorsítsák fel a túlzott hiány esetén követendő eljárást. Ehelyett a Tanács 2003. november 25-én következtetéseket fogadott el, amelyek ajánlásokat fogalmaztak meg Franciaországnak a túlzott hiány 2005-ig történő kiigazítására, ezeket a következtetéseket azonban az Európai Közösségek Bírósága 2004. július 13-án megsemmisítette (3). A Bizottság 2004. december 14-én a Tanácsnak szóló közleményt fogadott el, amely megállapította, hogy a 2005. évet kell a kiigazítás megfelelő határidejének tekinteni. A közlemény azt is megállapította, hogy a Franciaország által addig hozott intézkedések nagyjából összhangban állnak a túlzott hiány 2005-re történő kiigazításával, amely 2004 és 2005 folyamán, ciklikusan kiigazított mutatókban kifejezve hozzávetőleg a GDP 1 %-ának megfelelő kiigazításon alapult. A Tanács 2005. január 18-án egyetértett ezzel a nézettel.
(4)
A Szerződés 104. cikkének (12) bekezdésével összhangban, amennyiben a Tanács véleménye szerint az érintett tagállam túlzott hiányát kiigazították, hatályon kívül kell helyezni a túlzott hiány fennállásáról szóló tanácsi határozatot.
(5)
A Szerződéshez csatolt, a túlzott hiány esetén követendő eljárásról szóló jegyzőkönyvvel összhangban a Bizottság szolgáltatja az adatokat az eljárás végrehajtásához. A jegyzőkönyv alkalmazásának részeként az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról szóló, 1993. november 22-i 3605/93/EK tanácsi rendelet (4) 4. cikkével összhangban a tagállamoknak évente kétszer, konkrétan április 1-jéig és október 1-jéig közölniük kell a költségvetési hiányra, az államadósságra és más kapcsolódó változókra vonatkozó adatokat.
(6)
Franciaország 2006. október 1-je előtti értesítését és a bizottsági szolgálatok 2006. őszi előrejelzését követően, a 3605/93/EK rendelet 8g. cikkének (1) bekezdésével összhangban a Bizottság (Eurostat) által közölt adatok alapján a következő következtetések vonhatók le:
-
miután az államháztartási hiány a 2002-es 3,2 %-ról 2003-ban a GDP 4,2 %-ára nőtt, 2004-ben a GDP 3,7 %-ára, 2005-ben pedig a GDP 2,9 %-ára csökkent, ami a GDP 3 %-ának megfelelő referenciaérték alatti érték,
-
a 2004-2005-ös időszakban a strukturális kiigazítás (nevezetesen a ciklikusan igazított egyenleg javulása az egyszeri és más átmeneti intézkedések nélkül) elérte a GDP 1 %-át: 2004-ben 0,4 %, 2005-ben pedig 0,6 % volt. Valójában, noha az államháztartási hiánynak a Szerződésben meghatározott 3 %-os referenciaérték alá való csökkenése 2005-ben a jelentős egyszeri bevételeknek és a vártnál magasabb adóbevételeknek is köszönhető, a hiány csökkenését az állami, illetve az egészségügyi ágazati szintű kiadások hatékonyabb ellenőrzése is eredményezte. Különösen az egészségügyi ágazatban a kiadások éves növekedése a megelőző évekhez képest nagymértékben mérséklődött, mivel a 2004-es egészségügyi reform részeként elfogadott intézkedések eredménye most mutatkozik meg,
-
2006-ra a bizottsági szolgálatok 2006. őszi előrejelzése a hiány további, a GDP 2,7 %-ára való csökkenését vetíti előre, amely jobb a stabilitási programról szóló 2006. januári beszámolóban megfogalmazott célkitűzésnél (2,9 %). A várakozások szerint a hiány csökkenését az egészségügyi ágazatban a kiadások éves növekedésének további esése és állami szinten a kiadások folyamatos ellenőrzése vezérli, ez utóbbiak tekintetében várhatólag elérik a kiadások zéró növekedésére vonatkozó célkitűzést. Az egyszeri intézkedések további alkalmazása a GDP 0,25 %-ára csökken. Az őszi előrejelzés szerint 2007-re a hiány tovább csökken a GDP 2,6 %-ára (az egyszeri intézkedések további alkalmazásának a GDP 0,05 %-ára történő visszaszorításával együtt), 2008-ra pedig a GDP 2,2 %-ára (az irányvonal változatlansága mellett és egyszeri intézkedések nélkül). Ez azt mutatja, hogy a hiánynak a GDP 3 %-a alá való csökkentése hitelt érdemlő és fenntartható módon történt. A stukturális egyenlegben történt javulás (a ciklikusan igazított egyenleg az egyszeri intézkedések hatása nélkül) 2006-ban, 2007-ben és 2008-ban várhatóan a GDP 0,5, 0,3, illetve 0,6 %-a lesz. Ezt a francia hatóságok által a kiegyensúlyozott költségvetési egyenleg elérésére kitűzött középtávú célok felé szükséges előrelépés tükrében is vizsgálni kell,
-
miután a GDP-arányos államadósság a 2002-es 58,2 %-ról 2003-ban a Szerződésben meghatározott, a GDP 60 %-ának megfelelő referenciaértéket átlépve 2005-re a GDP 66,6 %-ára nőtt, 2006 második negyedévében a GDP 65,4 %-ára csökkent. A bizottsági szolgálatok 2006. őszi előrejelzése szerint a bruttó államadósság várhatóan tovább csökken, 2006-ban a GDP 64,7 %-ára, 2008-ra pedig a GDP 63 %-a körüli értékre (amennyiben az irányvonal nem változik).
(7)
A Tanács véleménye szerint a franciaországi túlzott hiány korrekciója megtörtént, ezért a 2003/487/EK határozatot hatályon kívül kell helyezni,
ELFOGADTA EZT A HATÁROZATOT:
1. cikk
Átfogó értékelés alapján megállapítást nyert, hogy a franciaországi túlzott hiány kiigazítása megtörtént.
2. cikk
A 2003/487/EK határozat hatályát veszti.
3. cikk
Ennek a határozatnak a címzettje a Francia Köztársaság.
Kelt Brüsszelben, 2007. január 30-án.